b'\n_START_ARTICLE_\nMo industripark\n_START_SECTION_\nMo industripark AS\n_START_PARAGRAPH_\nMo industripark AS (MIP AS) er et norsk industrikonsern som tilbyr infrastruktur og ulike tjenester for bedriftene i Mo industripark (MIP). I 2014 hadde selskapet en konsernomsetning p\xc3\xa5 304,0 millioner kroner og et ordin\xc3\xa6rt resultat etter skatt p\xc3\xa5 45,6 millioner kroner. Konsernet har totalt 98 ansatte (2014).\n_START_SECTION_\nHistorie\n_START_PARAGRAPH_\nDa Norsk Jernverk AS ble nedlagt var det en betydelig eiendomsmasse og infrastruktur. Noen m\xc3\xa5tte drifte og utvikle infrastrukturen og ta ansvar for \xe2\x80\x9domr\xc3\xa5deutvikling\xe2\x80\x9d p\xc3\xa5 omr\xc3\xa5det. MIP skiller seg noe ut fra de andre industriparkkonseptene i Norge da man her valgte \xc3\xa5 etablere et infrastrukturselskap som eier av all infrastruktur og de fleste bygninger_NEWLINE_Mo Industripark AS fikk ansvaret for \xc3\xa5 koordinere, forvalte og utvikle infrastruktur og stordriftsfordeler i Mo Industripark._NEWLINE_MIP AS ble dannet i 1991 med en \xc3\xa5pningsbalanse 100 millioner kroner. Eierne fikk selskapet gratis. MIP AS eies i dag av seks bedrifter med tilknytning til industriparken. De st\xc3\xb8rste eierne er Helgeland Invest AS og Celsa Armeringsst\xc3\xa5l AS.\n_START_SECTION_\nIndustriparkkonseptet\n_START_PARAGRAPH_\nP\xc3\xa5 slutten av 1980-tallet ble det i Norge dannet industriparker i blant annet Rana og i Kongsberg, hvor det var to store statsbedrifter i \xc3\xb8konomisk krise. Dette var starten p\xc3\xa5 et vellykket industriparkkonsept som er \xc2\xabkopiert\xc2\xbb og vil bli kopiert mange steder i Norge._NEWLINE_Industriparkkonseptet inneb\xc3\xa6rer at den enkelte bedrift kan konsentrere seg fullt og helt om sin forretningsid\xc3\xa9, mens det praktiske allerede er tilrettelagt. For denne oppgaven ble bedriften Mo Industripark AS etablert. Det er et eiendoms- og driftsselskap med hovedoppgave \xc3\xa5 drive og utvikle eiendommer og infrastruktur i Mo industripark. Industriparken har industriell infrastruktur som leveranse av prosessvann og kj\xc3\xb8levann, elektrisitet, luftgasser og andre gasser, trykkluft, telekommunikasjon, fibernett, avl\xc3\xb8p, veinett, med mer.\n_START_SECTION_\nI dag\n_START_PARAGRAPH_\nMo Industripark hadde en sterk vekst i perioden 2005 til 2009, b\xc3\xa5de med flere nye bedrifter og i eksisterende bedrifter. Mo Industripark har i dag et mangfold av bedrifter innenfor: Prosessindustri, gruve-/bergindustri, mekanisk industri, logistikk, gjenvinning, service-bedrifter, IT bedrifter, engineering, r\xc3\xa5dgiving, offentlig tjenesteyting, entrepren\xc3\xb8r og mer. Fra 2005 til 2009 \xc3\xb8kte antall arbeidsplasser med mer enn 360 ansatte, som tilsvarer en \xc3\xb8kning p\xc3\xa5 tjue prosent. Etter finanskrisen sank antall ansatte en del, f\xc3\xb8r det kom ny vekt igjen. Per september 2015 har Mo Industripark ca. 110 bedrifter og ca. 2335 arbeidsplasser._NEWLINE_Til sammen omsetter bedriftene i Mo industripark for ca. 7 milliarder (2015) i \xc3\xa5ret. En stor del av dette er eksport. Ca. 25 prosent av all eksport fra Nordland fylke kommer fra Mo industripark._NEWLINE_Mo Industripark AS forvalter knapt 110 000 kvadratmeter bygningsareal, b\xc3\xa5de kontorbygg og n\xc3\xa6ringsbygg. Industriparken har et eget energinett og distribuerer \xc3\xa5rlig om lag 1800 GWh energi til kunder i industriparken. De driver ogs\xc3\xa5 Norges nest st\xc3\xb8rste vannverk som leverer ca. 81,5 millioner kubikkmeter vann i \xc3\xa5ret._NEWLINE_Antall sysselsatte i Rana vokste med ca. 700 stk fra  2005 til  2008. I samme tidsrom var folketallet i Rana svakt synkende. Halvparten av veksten har kommet fra industriparken. Selv i nedgangstiden etter finanskrisen har en del av bedriftene ansatt nye medarbeidere. Den st\xc3\xb8rste reduksjonen kom gjennom nedleggelsen av Ruukki Profiler AS, som f\xc3\xb8r finanskrisa hadde 275 ansatte. _NEWLINE_I m\xc3\xa5nedsskiftet januar-februar 2012 gikk flere av de selskapene i Miras-konsernet konkurs. Dette medf\xc3\xb8rte at mer enn 100 mistet arbeidet. Samtidig oppbemannet Rana Gruber AS og Momek Group AS, slik at antallet sysselsatte i Rana ble stabilt. I 2013 etablerte selskapet Wasco Coatings Norway AS seg i Mo Industripark for \xc3\xa5 levere r\xc3\xb8r belagt med betong for Polarled, olje-/gassr\xc3\xb8rledningen fra Nyhamna utenfor Molde til Aasta Hansteen-feltet. Dette prosjektet var ferdig i september 2015.\n_START_SECTION_\nHistorikk\n_START_PARAGRAPH_\nRana har lange tradisjoner innen industriell gruvedrift. Industrihistorien kan grovt deles i tre deler.\n_START_SECTION_\nF\xc3\xb8r 1946\n_START_PARAGRAPH_\nB\xc3\xa5smo Gruver ble startet p\xc3\xa5 1880-tallet. Da den svenske konsulen Nils Persson kj\xc3\xb8pte B\xc3\xa5smo Gruver p\xc3\xa5 begynnelsen av 1890-tallet, ble gruvedriften industrialisert. Det ble bygd hengbane, kaianlegg, vaskeri og ogs\xc3\xa5 installert elektrisk lys i 1895. Etter f\xc3\xa5 \xc3\xa5r solgte konsul P\xc3\xa4rsson gruvene, og investerte fortjenesten i oppbygging av gruvene i Sulitjelma._NEWLINE_Dunderland Iron Ore Company Limited (etablert i London den 15. april 1902, avviklet 1. januar 1947) var et utenlandsk eid gruveselskap, drevet i Mo i Rana for \xc3\xa5 utvinne det som var landets rikeste jernmalm-forekomster i Dunderlandsdalen.  Etableringen ga stor tilflytning til omr\xc3\xa5det.  Etter tre korte negative driftsperioder ble selskapet solgt til A/S Norsk Jernverk.\n_START_SECTION_\nJernverkstida\n_START_PARAGRAPH_\nA/S Norsk Jernverk (vedtatt etablert i Stortinget den 10. juli 1946 i Mo i Rana) var et norsk industriverk, for \xc3\xa5 gj\xc3\xb8re Norge mer selvforsynt av st\xc3\xa5l, samt bidra til styrking av landsdelen Nord-Norge. Stortinget vedtok 9. juni 1988 \xc3\xa5 legge ned norsk malmbasert st\xc3\xa5lproduksjon, og samtidig ble Norsk Jernverk AS omstilt. Mo Industripark AS er i dag den juridiske videref\xc3\xb8rer av Norsk Jernverk AS.\n_START_SECTION_\nEtter omstillingsprosessen\n_START_PARAGRAPH_\nRundt 1990 ble hovedanleggene omdannet til industripark, og en rekke nye akt\xc3\xb8rer var inne i Jernverkets tidligere bygnings- og eiendomsmasse. Noen m\xc3\xa5tte drifte og utvikle infrastrukturen og ta ansvar for \xc2\xabomr\xc3\xa5deutvikling\xc2\xbb, og Mo Industripark AS fikk ansvaret for \xc3\xa5 koordinere, forvalte og utvikle infrastruktur og stordriftsfordeler i Mo Industripark. En rekke bedrifter ble opprettet under og like etter omstillingen p\xc3\xa5 grunnlag av kompetansen fra Norsk Jernverk AS, blant annet SINTEF Molab AS, Multimaskin AS, Multir\xc3\xb8r AS, Mokado AS, med flere. Samtidig kom det flere nye, som Rana Metall AS, Mo Shipping Agency AS, Helgeland Smolt AS, og flere andre._NEWLINE_Smelting av jernskrap til armeringsst\xc3\xa5l og valsing av skipsprofiler ble videref\xc3\xb8rt i et nytt nordiske st\xc3\xa5lkonsern; Fundia. Dette ble senere videref\xc3\xb8rt i det som ble til Celsa Armeringsst\xc3\xa5l AS og Ruukki Profiler AS. Ruukki Profiler AS produserte skipsprofiler og flenser til vindm\xc3\xb8ller frem til bedriften stoppet produksjonen i mai 2010, som f\xc3\xb8lge av finanskrisa.'